**Republika Hrvatska**

**Zagrebačka županija**

**Općina Bistra**

**OBRAZLOŽENJE I. IZMJENA I DOPUNA PRORAČUNA OPĆINE BISTRA**

**ZA 2022. GODINU**

**UVOD**

Sukladno odredbama Zakona o proračunu ( „Narodne novine“ br. 144/21 ) predlažu se I. Izmjene i dopune Proračuna Općine Bistra za 2022. godinu.

Proračun Općine Bistra za 2022. godinu usvojen je na 5. sjednici Općinskog vijeća održanoj 21.12.2021. godine ( „Službeni glasnik Općine Bistra“ br. 10/2021 ).

Prijedlog I. Izmjena i dopuna Proračuna Općine Bistra za 2022. godinu sastavljen je temeljem odredbi Zakona o proračunu ( „Narodne novine“ br. 144/21 ), koji nalaže izmjene proračuna i njegovo uravnoteženje, ukoliko se ukaže potreba za povećanjem ili smanjenjem određenih prihoda ili rashoda.

Izmjene i dopune proračuna donose se, kao i proračun, na trećoj razini računskog plana, uz poštivanje proračunskih klasifikacija – organizacijska, funkcijska i ekonomska klasifikacija te izvori financiranja.

I. Izmjenama i dopunama Proračuna Općine Bistra za 2022. godinu predlaže se povećanje ukupnih prihoda i primitaka, te ukupnih rashoda i izdataka u odnosu na Proračun za 2022. godinu kako slijedi:

* Povećanje ukupnih prihoda i primitaka u iznosu od 16.088.697,50 kn,
* Povećanje ukupnih rashoda i izdataka u iznosu od 16.088.697,50 kn.
1. **OPĆI DIO**

**A.** **RAČUN PRIHODA I RASHODA**

***PRIHODI***

***Prihodi poslovanja*** povećavaju se u ukupnom iznosu za 5.939.225,00 kn.

Skupina **61 Prihodi od poreza** povećana je za 2.215.000,00 kuna, a povećanje se odnosi na povećane prihode od poreza i prireza na dohodak i povećane prihode od poreza na imovinu.

U **skupini 63 Pomoći od inozemstva i od subjekata unutar općeg proračuna** povećava se planirani iznos za 627.225,00 kn.

Prihodi podskupine 633 Pomoći proračunu iz drugih proračuna povećavaju se za 141.700,00 kn

( kapitalne pomoći od Ministarstva i tekuće pomoći od Zagrebačke županije ).

Prihodi podskupine 636 Pomoći proračunskim korisnicima iz proračuna koji im nije nadležan povećavaju se za 10.000,00 kn ( MZO za program predškole - za Dječji vrtić Kapljicu ).

Prihodi podskupine 638 Pomoći iz državnog proračuna temeljem prijenosa EU sredstava povećavaju se za 475.525,00 kn, i odnose se na projekte „Ekomuzej“ i „Želim posao“.

U skupini **64 Prihodi od imovine** povećava se planirani iznos za 95.000,00 kuna.

Prihodi od financijske imovine ( zatezne kamate iz obveznih odnosa i dr. ) povećavaju se za 35.000,00 kuna, a Prihodi od nefinancijske imovine ( donacije radova i usluga na Kapelici blaženog A. Stepinca), povećavaju se za 60.000,00 kuna.

U **skupini 65 Prihodi od upravnih i administrativnih pristojbi, pristojbi po posebnim propisima i naknada** povećava se planirani iznos za 3.002.000,00 kn.

Prihodi podskupine 652 Prihodi po posebnim propisima povećavaju se za 2.000,00 kn ( prihodi od grobne naknade ).

Prihodi podskupine 653 Komunalni doprinosi i naknade povećavaju se za 3.000.000,00 kuna, a odnose se na planirane prihode od komunalnog doprinosa za izgradnju poslovnih objekata u Gospodarskoj zoni Bistra.

U **skupini 66 Prihodi od prodaje proizvoda i robe te pruženih usluga i prihodi od donacija** smanjuju se za 10.000,00 kn.

Prihodi podskupine 663 Donacije od pravnih i fizičkih osoba izvan općeg proračuna smanjuju se za 10.000,00 kuna, a smanjenje se odnosi na smanjenje planiranih kapitalnih donacija.

U skupini **68 Kazne, upravne mjere i ostali prihodi** za 10.000,00 kuna se povećavaju Ostali prihodi na podskupini 683, a povećanje se odnosi na prihode od troškova ovrha.

***Prihodi od prodaje nefinancijske imovine*** povećavaju se za 1,140.000,00 kuna.

Navedeno se odnosi na donaciju Kapelice blaženog A. Stepinca Zagrebačkoj nadbiskupiji ( donacija građevinskog zemljišta – 119.000,00 kuna, donacija projektne i ostale dokumentacije – 46.400,00 kuna, donacija građevinskih radova – 904.600,00 kuna i donacija opreme – 70.000,00 kuna ).

***RASHODI***

***Rashodi poslovanja*** povećavaju se u iznosu od 7.736.132,44 kn.

U **skupini 31 Rashodi za zaposlene** povećavaju se u ukupnom iznosu za 49.325,00 kn.

Povećanje se odnosi na ostale rashode za zaposlene, odnosno planiranu otpremninu, jubilarne nagrade i isplaćenu pomoć za smrtni slučaj u obitelji.

U **skupini 32 Materijalni rashodi** se povećavaju u ukupnom iznosu za 605.152,00 kn.

Rashodi za materijal i energiju su povećani za 437.000,00 kuna, iz razloga značajnog povećanja cijena el. energije i ostalih energenata na tržištu. Povećavaju su rashodi za usluge za 155.152,00 kuna ( manifestacije, projekt Fitness na otvorenom, zbrinjavanje i zaštita životinja, završna konferencija na projektu „Reciklažno dvorište“ i sistematski pregledi djelatnika Dječjeg vrtića Kapljica ). Ostali nespomenuti rashodi poslovanja se povećavaju za 13.000,00 kuna ( vodni doprinos „Bistranski paviljon“, naknada za smanjenje količine miješanog komunalnog otpada i reprezentacija Dječjeg vrtića Kapljica ).

U **skupini 34 Financijski rashodi** povećava se planirani iznos za 232.448,44 kn.

Povećavaju se Ostali financijski rashodi i to za obveze nastale po Rješenjima o nasljeđivanju uslijed nasljeđivanja ošasne imovine u iznosu od 213.648,44 i planira se pozicija rashoda za naknade za obradu kredita u iznosu od 18.800,00 kuna.

U **skupini 36 Pomoći dane u inozemstvo i unutar općeg proračuna** povećava se planirani iznos za 75.000,00 kn.

Planirana je kapitalna pomoć za izgradnju crkve u Kravarskom u iznosu od 5.000,00 kuna i povećanje troškova produženog boravka u školi za iznos od 70.000,00 kuna za dodatnu grupu učenika prvog razreda u sljedećoj školskoj godini, s početkom u rujnu 2022.g.

U skupini **37 Naknade građanima i kućanstvima na temelju osiguranja i druge naknade** povećava se ukupni iznos za 17.500,00 kn.

Povećanje se odnosi na troškove najamnine za obitelj kojoj Općina Bistra osigurava privremeni smještaj za vrijeme trajanja radova na obnovi zgrade stare škole.

U **skupini 38 Ostali rashodi** povećavaju se planirani rashodi za 6.756.707,00 kn.

Rashodi podskupine 381 Tekuće donacije povećavaju se za 65.500,00 kn ( dodatno odobrena sredstva za nabavu opreme ).

Rashodi podskupine 382 Kapitalne donacije povećavaju se za 1.200.000,00 kuna, odnosno za ukupnu vrijednost Kapelice blaženog A. Stepinca koja se daruje Zagrebačkoj nadbiskupiji.

Rashodi podskupine 386 Kapitalne pomoći povećavaju se za za 5.491.707,00 kn ( kapitalne pomoći Vodoopskrbi i odvodnji Zaprešić za projektnu i ostalu dokumentaciju, izgradnju vodoopskrbnih priključaka i izgradnju kanalizacije Jablanovec i kanalizacijskih priključaka u Podgorskoj ulici ).

***Rashodi za nabavu nefinancijske imovine*** povećani su za 7.810.472,50 kn.

***Rashodi za nabavu neproizvedene dugotrajne imovine*** povećavaju se za 53.000,00 kn ( kupnja zemljišta u Gornjoj Bistri ).

***Rashodi za nabavu proizvedene dugotrajne imovine*** povećavaju se za 7.515.472,50 kn.

Povećanje se odnosi na građevinske objekte ( izgradnja i radovi na uređenju kapelice u Oborovu Bistranskom, izgradnja pomoćnog igrališta na Sportskom centru Bistra, rekonstrukcija dijela Podgorske ulice i izgradnja sustava odvodnje otpadnih voda u Gospodarskoj zoni Bistra ), postrojenja i opremu ( sprave za projekt „Fitness na otvorenom“ ) i nematerijalnu proizvedenu imovinu ( projektna dokumentacija za Područni vrtić Kapljica ).

***Rashodi za dodatna ulaganja na nefinancijskoj imovini*** povećavaju se za 242.000,00 kn ( za dogradnju pješačkog pločnika u Bistranskoj ulici kod Mlinarske ulice i izgradnju pješačkog pločnika u Stubičkoj ulici od Krapinske do Jakovlja ).

**B. RAČUN ZADUŽIVANJA / FINANCIRANJA**

Račun zaduživanja / financiranja sadrži podatak o primicima od zaduživanja i izdacima za financijsku imovinu i otplate zajmova za Općinu Bistra i proračunskog korisnika Dječji vrtić Kapljicu.

**Primici od financijske imovine i zaduživanja** povećavaju se u za iznos od 8.400.000,00 kn i ukupno iznose 9.400.000,00 kuna. Općina Bistra planira se dugoročno zadužiti kod Hrvatske banke za obnovu i razvitak za iznos kredita od 9.400.000,00 kuna. Navedenim kreditom financirala bi se izgradnja komunalne infrastrukture ( rekonstrukcija dijela Podgorske ulice ) u procijenjenom iznosu od 3.500.000,00 kuna, izgradnja vodoopskrbnih priključaka u procijenjenoj vrijednosti investicije u iznosu od 4.004.239,49 kuna i izgradnja kanalizacije i kanalizacijskih priključaka u procijenjenoj vrijednosti investicije u iznosu od 1.895.760,51 kuna. Planira se dugoročno zaduženje s rokom otplate do 10 godina, s počekom od 2 godine uvećanim za rok korištenja kredita od tri godine.

**Izdaci za financijski imovinu i otplatu zajmova** povećavaju se za 542.092,56 kn i odnose se na otplatu beskamatnog zajma Ministarstva financija po osnovi namirenja nedostajućih sredstava koja su namirena iz državnog proračuna i povrata namirenja u državni proračun po stopama rasporeda sukladno Naputku Ministarstva financija.

**C. RASPOLOŽIVA SREDSTVA IZ PRETHODNIH GODINA**

Raspoloživa sredstva iz prethodnih godina sadrže podatak o višku ili manjku sredstva iz prethodne godine za Općinu Bistra i proračunske korisnike Dječji vrtić Kapljicu i Općinsku knjižnicu Bistra.

Ukupni konsolidirani višak iznosi 2.677.234,86 kn.

1. **POSEBNI DIO**
2. ***Prihodi i primici*** u Posebnom dijelu Proračuna povećavaju se ili smanjuju na slijedeći način:

***PRIHODI OPĆINE BISTRA***

Prihodi podskupine 611 Porez i prirez na dohodak povećavaju se u ukupnom iznosu za 1.515.000,00 kn. Povećavaju se prihodi od poreza i prireza na dohodak od samostalnih djelatnosti za 380.000,00 kuna, prihodi od poreza i prireza na dohodak od imovine i imovinskih prava za 1.180.000,00 kuna i prihodi od poreza i prireza na dohodak od nesamostalnog rada za financiranje rashoda poslovanja Dječjeg vrtića Kapljica u iznosu od 55.000,00 kuna. Smanjuju se prihodi od poreza i prireza na dohodak od nesamostalnog rada za financiranje rashoda poslovanja Dječjeg vrtića Kapljica za izradu projektne dokumentacije za izgradnju područnog vrtića u iznosu od 100.000,00 kuna.

Porezi na imovinu ( podskupina 613 ) povećani su za 700.000,00 kn ( porez na promet nekretnina ).

Prihodi podskupine 633 Pomoći proračunu iz drugih proračuna povećavaju se za 141.700,00 kn.

Tekuće pomoći iz državnog proračuna – kompenzacijske mjere smanjene su za 250.000,00 kuna. Smanjene su i kapitalne pomoći od Zagrebačke županije za 88.300,00 kuna. Dodane su kapitalne pomoći Ministarstva regionalnog razvoja i fondova Europske unije za projekt „Reciklažno dvorište“ u iznosu od 300.000,00 kuna i kapitalne pomoći Ministarstva turizma i sporta za projekt „Fitness na otvorenom“ u iznosu od 150.000,00 kuna.

Prihodi podskupine 636 Pomoći proračunskim korisnicima iz proračuna koji im nije nadležan povećane su za 10.000,00 kuna i odnose se na prihode Dječjeg vrtića Kapljica od Ministarstva znanosti i obrazovanja za program predškole.

Prihodi podskupine 638 Pomoći državnog proračuna temeljem prijenosa EU sredstva povećavaju se za 475.525,00 kn.

Povećavaju se prihodi od kapitalnih pomoći iz državnog proračuna temeljem prijenosa EU sredstava za projekte „Obnova zgrade stare škole i kulturno-turistička revitalizacija kroz ITU mehanizam - Ekomuzej Bistra“ i projekt „Želim posao“ za iznos od 725.525,00 kuna. Za 250.000,00 kuna se smanjuju planirane kapitalne pomoći od LAG-a Zeleni bregi za rekonstrukciju krovišta i uređenje potkrovlja na Društvenom domu Bukovje, a rekonstrukcija će se financirati iz prihoda od prodaje zemljišta i iz sredstava viška.

Prihodi od financijske imovine ( podskupina 641 ) povećani su za 35.000,00 kn ( zatezne kamate iz obveznih odnosa u postupcima prisilne naplate ).

Prihodi od nefinancijske imovine ( podskupina 642 ) povećani su za 60.000,00 kn za donacije radova i usluga na Kapelici blaženog A. Stepinca u Oborovu Bistranskom.

Prihodi po posebnim propisima ( podskupina 652 ) povećani su za 2.000,00 kn i odnose se na povećanje prihoda od grobne naknade ( naplata prema Rješenjima o ovrsi ).

Komunalni doprinosi i naknade ( podskupina 653 ) povećani su za 3.000.000,00 kuna. Navedeno povećanje se odnosi na planirane prihode od komunalnog doprinosa za izgradnju poslovnih objekata u Gospodarskoj zoni Bistra.

Prihodi podskupine 663 Donacije od pravnih i fizičkih osoba izvan općeg proračuna smanjuju se za 10.000,00 kuna. Smanjenje se odnosi na projekt izgradnje pomoćnog igrališta na Sportskom centru Bistra.

Prihodi podskupine 683 Ostali prihodi su povećani za 10.000,00 kuna. Povećanje se odnosi na ostale prihode za posebne namjene, odnosno troškove ovrha.

**PRIHODI PRORAČUNSKIH KORISIKA**

***PRORAČUNSKI KORISNIK 2848 DJEČJI VRTIĆ KAPLJICA***

Prihodi podskupine 636 Tekuće pomoći iz drugih proračuna povećani su za 10.000,00 kuna i odnose se na prihode od Ministarstva znanosti i obrazovanja za program predškole.

Prihodi podskupine 922 Višak prihoda povećavaju se za 9.472,50 kuna, za višak neutrošenih vlastitih prihoda iz prethodne godine.

1. ***Rashodi i izdaci*** u Posebnom dijelu proračuna povećavaju se ili smanjuju na slijedeći način:

**RAZDJEL 002 – OPĆINSKI NAČELNIK**

**GLAVA 00201 – OPĆINSKI NAČELNIK**

**PROGRAM 1003 POKROVITELJSTVA I OBLJETNICE**

 **AKTIVNOST A100003 Obilježavanje Dana Bistre**

Planirana sredstva za obilježavanje Dana Bistre i Bistranske čušpajzijade smanjena su za 30.000,00 kn, te je otvorena nova pozicija rashoda s izvorom financiranja - Tekuće pomoći iz Županijskog proračuna, jer su nam odlukom Zagrebačke županije dodijeljena sredstva u iznosu od 30.000,00 kn za obilježavanje Dana Bistre.

 **AKTIVNOST A100007 MANIFESTACIJE**

Sredstva planirana za održavanje manifestacija u Općini Bistra povećana su za 50.000,00 kn zbog planiranih održavanja kazališnih predstava i koncerta u sklopu Moto susreta Bistra.

**RAZDJEL 003 – JEDINSTVENI UPRAVNI ODJEL**

**GLAVA 00301 – JEDINSTVENI UPRAVNI ODJEL**

**PROGRAM 1006 – PROGRAM RADA JEDINSTVENOG UPRAVNOG ODJELA**

**AKTIVNOST A100009 Rashodi za zaposlene, materijalni i financijski rashodi**

Aktivnost Rashodi za zaposlene, materijalni i financijski rashodi planirana je u iznosu 3.218.624,96 kn, a ovim izmjenama predlaže se povećanje za 463.648,44 kn.

Povećani su ostali nenavedeni rashodi za zaposlene za 120.000,00 kuna zbog planirane otpremnine za jednu djelatnicu, te zbog planiranih isplata jubilarnih nagrada i isplaćene pomoći za smrtni slučaj u obitelji. Energija je povećana za 130.000,00 kuna zbog trenutačne situacije na tržištu i povećanja tržišnih cijena energenata. Povećani su i ostali nespomenuti financijski rashodi za 213.648,44 kune iz razloga troškova nastalih uslijed nasljeđivanja ošasne imovine, odnosno naslijeđenih obveza prema Rješenjima o nasljeđivanju.

**PROGRAM 1007 KREDITI I ZAJMOVI**

 **AKTIVNOST A100010 Otplate kredita**

Ukupno planirana sredstva u okviru ove aktivnosti povećavaju se za 560.892,56 kuna.

Dodaje se nova pozicija rashoda za troškove naknada za obradu kredita u iznosu od 18.800,00 kuna za planirano dugoročno zaduženje kod Hrvatske banke za obnovu i razvitak.

Zbog namirenja nedostajućih sredstava na računima poreznih prihoda koja su namirena iz državnog proračuna i povrata namirenja u državni proračun po stopama rasporeda sukladno Naputku Ministarstva financija, povećana je otplata beskamatnog zajma Ministarstvu financija za 542.092,56 kuna.

**PROGRAM 1011 – OSNOVNO, SREDNJE I VISOKOŠKOLSKO OBRAZOVANJE**

**AKTIVNOST A100094 Dodatni program osnovnoškolskog obrazovanja**

Planirana sredstva za sufinanciranje boravka u školi u iznosu od 250.000,00 kuna, povećavaju se za 70.000,00 kuna, zbog još jedne dodatne skupine produženog boravka za prve razrede od rujna 2022. godine.

**PROGRAM 1015 KULTURA I KULTURNA BAŠTINA**

**AKTIVNOST A100026 Njegovanje sakralne baštine**

U okviru ove aktivnosti otvara se nova pozicija rashoda u iznosu od 5.000,00 kuna za kapitalnu pomoć za izgradnju crkve u Kravarskom.

**KAPITALNI PROJEKT K100028 Izgradnja kapelice**

Ukupno planirana sredstva za izgradnju kapelice u Oborovu Bistranskom povećavaju se za 160.000,00 kuna. Za 200.000,00 kuna su povećani radovi na izgradnji i uređenju kapelice, dok je oprema za uređenje kapelice smanjena za 40.000,00 kuna.

Dodana je nova pozicija Kapitalne donacije Kapelice blaženog Alojzija Stepinca u iznosu od 1.200.00,00 kuna, koja se odnosi na ukupnu vrijednost Kapelice blaženog Alojzija Stepinca ( zemljište, radovi, usluge i oprema ) i njeno darovanje Zagrebačkoj nadbiskupiji.

**KAPITALNI PROJEKT K100033 Obnova zgrade stare škole i kulturno-turistička revitalizacija kroz ITU mehanizam – Ekomuzej Bistra**

Ukupno planirana sredstva za projekt Ekomuzej Bistra povećavaju se za 17.500,00 kn, a navedeno povećanje se odnosi na troškove najamnine za obitelj kojoj Općina Bistra osigurava privremeni smještaj dok traju radovi na obnovi zgrade stare škole.

**PROGRAM 1017 RAZVOJ SPORTA I REKREACIJE**

 **KAPITALNI PROJEKT K100115 Kapitalna ulaganja u sportski centar Bistra**

Prema izrađenom troškovniku i glavnom projektu povećavaju se rashodi za dio radova ( pripremni radovi ) na izgradnji pomoćnog igrališta za iznos od 1.409.00,00 kuna ( projekt sufinanciran od strane HNS-a ).

 **KAPITALNI PROJEKT K100118 Fitness na otvorenom**

Dodaje se novi Kapitalni projekt Fitness na otvorenom, koji će se realizirati kod Društvenog doma u Gornjoj Bistri i čija je ukupna vrijednost projekta 190.000,00 kuna (pripremni radovi 18.000,00 kuna i sprave za projekt 172.000,00 kuna ). Prema dobivenoj Odluci Ministarstvo turizma i sporta sufinancirati će navedeni projekt sa 150.000,00 kuna, a Općina Bistra sa 40.000,00 kuna.

**PROGRAM 1018 SOCIJALNA SKRB I ZDRAVSTVENA ZAŠTITA**

**TEKUĆI PROJEKT T100034 PROJEKT „ZAŽELI U OPĆINI BISTRA“**

Pozicije rashoda za projekt „Zaželi u Općini Bistra“ u iznosu od 74.475,00 kuna skinute su iz Proračuna jer je projekt u potpunosti završen u prosincu 2021. godine.

**PROGRAM 1021 IZGRADNJA KOMUNALNE INFRASTRUKTURE**

**KAPITALNI PROJEKT K100051 Izgradnja nerazvrstanih cesta i pješačkih staza**

Ukupno planirana sredstva u okviru ovog kapitalnog projekta povećana su za 1.842,000 00 kuna. Planirana je Rekonstrukcija dijela Podgorske ulice u ukupnoj vrijednosti projekta u iznosu od 4.100.00,00 kuna, od čega će se 3.500.000,00 kuna financirati iz zaduživanja, a 600.000,00 kuna iz kapitalnih pomoći Zagrebačke županije.

Planirana ja dogradnja pješačkog pločnika u Bistranskoj ulici ( kod Mlinarske ulice) u iznosu od 30.000,00 kuna, koja je bila u planu za 2021. godinu, ali je završena u veljači 2022. godine. Izgradnja pješačkog pločnika u Stubičkoj ulici ( od Krapinske do Jakovlja ) planirana je u iznosu od 212.000,00 kuna, i odnosi se na Ugovor iz 2021. godine i također je trebao biti završen prethodne godine, ali je završen u tekućoj godini.

**KAPITALNI PROJEKT K100083 „Bistranski paviljon-izgradnja i uređenje tržnice“**

Ukupno planirana sredstva za projekt „Bistranski paviljon“ povećavaju se za 1.000,00 kuna i odnose se na troškove vodnog doprinosa Hrvatskih voda.

**PROGRAM 1022 ODRŽAVANJE KOMUNALNE INFRASTRUKTURE**

 **AKTIVNOST A100005 Zbrinjavanje životinja**

Planirana sredstva za Udrugu za zaštitu životinja i okoliša „Šapica“ povećavaju se za 15.000,00 kn zbog povećanja cijena usluga.

 **AKTIVNOST A100054 Javna rasvjeta**

Povećavaju se planirana sredstva za električnu energiju – javnu rasvjetu za 300.000,00 kuna, zbog značajnog poskupljenja cijena električne energije na tržištu.

**PROGRAM 1023 ZAŠTITA OKOLIŠA**

**KAPITALNI PROJEKT K100099 Izgradnja reciklažnog dvorišta**

Iako je projekt Izgradnje reciklažnog dvorišta završen u prethodnoj godini, planiraju su sredstva u iznosu od 21.152,00 kuna za troškove završne konferencije projekta koja je održana početkom ove godine.

**KAPITALNI PROJEKT K100100 Gospodarenje otpadom**

Za 9.000,00 kuna je povećana poticajna naknada za smanjenje količine miješanog komunalnog otpada prema obračunu Fonda za zaštitu okoliša i energetsku učinkovitost za prethodnu kalendarsku godinu.

**PROGRAM 1031 PROGRAM GRADNJE I ODRŽAVANJA KOMUNALNIH VODNIH GRAĐEVINA**

**KAPITALNI PROJEKT K100041 Izgradnja vodoopskrbnog sustava**

Unutar ovog kapitalnog projekta povećani su rashodi za 4.695.946,49 kuna. Ukupno se planira 4.904.239,49 kuna kapitalnih pomoći Vodoopskrbi i odvodnji Zaprešić za izgradnju vodoopskrbnih priključaka i projektnu i ostalu dokumentaciju.

 **KAPITALNI PROJEKT K100045 Izgradnja sustava otpadnih voda**

U okviru ovog kapitalnog projekta ukupni rashodi su povećani za 4.830.760,51 kuna, te ukupno iznose 6.185.760,51 kuna. Planirani rashodi u iznosu od 4.290.000,00 kuna odnose se na izgradnju odvodnje otpadnih voda u Gospodarskoj zoni Bistra i vezani su na ugovor iz 2021. godine i projekt koji je trebao biti završen u prethodnoj godini, ali se njegova realizacija planira u tekućoj godini. Planirano je i 1.895.760,51 kuna kapitalnih pomoći Vodoopskrbi i odvodnji Zaprešić za izgradnju kanalizacije u Jablanovcu, kanalizacijske priključke u Podgorskoj ulici, projektnu i ostalu dokumentaciju te vodni doprinos.

**PROGRAM 1027 PROSTORNO UREĐENJE I IZGRADNJA OPĆINE**

 **KAPITALNI PROJEKT K100124 Kupnja zemljišta**

Dodaje se kapitalni projekt Kupnja zemljišta u iznosu od 53.000,00 kuna i odnosi se na kupnju zemljišta kod Društvenog doma u Gornjoj Bistri.

**PROGRAM 1030 UPRAVLJANJE IMOVINOM**

**AKTIVNOST A100059 Održavanje postrojenja i opreme**

Povećavaju se planirana sredstva za usluge održavanja prijevoznih sredstava, postrojenja i opreme za 5.000,00 kn zbog povećanih troškova održavanja i servisiranja službenih automobila.

 **AKTIVNOST A100064 Ulaganje u opremu općine**

Povećavaju se ukupno planirana sredstva za iznos od 20.000,00 kuna za uređaje, strojeve i opremu za ostale namjene, a odnose se na kupnju mobilnog ormara za struju na Kamenolomu za potrebe održavanja manifestacija.

**PROGRAM 1026 ORGANIZIRANJE I PROVOĐENJE ZAŠTITE I SPAŠAVANJA**

**AKTIVNOST A100065 Protupožarna zaštita**

Povećavaju se planirana sredstva za tekuće donacije DVD-u Bistra za 65.000,00 kuna, a odnose se na dodatno odobrena sredstva za nabavu opreme.

**RAZDJEL 003 – JEDINSTVENI UPRAVNI ODJEL**

**GLAVA 00302 – DJEČJI VRTIĆ KAPLJICA**

**PRORAČUNSKI KORISNIK 42848 DJEČJI VRTIĆ KAPLJICA**

**PROGRAM 1009 DJEČJI VRTIĆ KAPLJICA**

**AKTIVNOST A100019 Financiranje redovne djelatnosti Dječjeg vrtića Kapljica**

Za 50.000,00 kuna se povećavaju rashodi za zdravstvene i veterinarske usluge (testiranje djelatnika i sistematski pregledi) i odnose se na troškove sistematskih pregleda djelatnika Dječjeg vrtića Kapljica. Za 10.000,00 kuna se povećavaju rashodi za uredski materijal i ostale materijalne rashode financirani od Ministarstva znanosti i obrazovanja za program predškole.

**KAPITALNI PROJEKT K100005 Uređenje okoliša**

Sredstva planirana za uređenje okoliša vrtića u iznosu od 10.000,00 kuna, povećavaju se na 15.000,00 kuna.

**KAPITALNI PROJEKT K100020 Kapitalna ulaganja u opremu vrtića**

Iz izvora viška neutrošenih vlastitih prihoda iz prethodnih godina, planiraju se rashodi za namještaj za skupine u iznosu od 9.472,50 kuna.

**KAPITALNI PROJEKT K100123 Područni vrtić Kapljica**

Sredstva planirana za izradu projektne dokumentacije za izgradnju Područnog vrtića Kapljica povećavaju se za 110.000,00 kuna i ukupno iznose 210.000,00 kuna.